Mainekas Saksa mängurikraami tootja Roccat tutvustab spetsiaalsel veebilehel oma kontseptuaalseid uudistooteid – arvutihiirt Nyth, klaviatuuri Skeltr ja Swarmi-nimelist rakendust. Peamisteks märksõnadeks on siin modulaarsus ja personaalsus.
MMO-de mängimiseks mõeldud Nyth hiilgab pöidlaklahvide rohkusega nagu näiteks Razer Naga, kuid see pole veel kõik. Peenike trikk on selles, et Nythi kasutaja võib pöidlaklahve 3D printida just endale sobival arvul ja suuruses. Ja ka see pole veel kõik. Välja võib printida ka hiire küljepaneele. Nii saab iga kasutaja põhimõtteliselt endale valmistada täiuslikult oma käe ja mänguharjumustega vastava hiire. Kui aga ise väga projekteerida ei viitsi, siis peaks saama valida Roccati veebilehel pakutavate klahvi- ja küljenäidiste seast.